מכת פרושים

נוסח הבבלי מסכת סוטה דף כב עמוד ב – הפרושים המתחזים

תנו רבנן:[[1]](#footnote-1) שבעה פרושין הן: פרוש שיכמי, פרוש נקפי, פרוש קיזאי, פרוש מדוכיא, פרוש מה חובתי ואעשנה, פרוש מאהבה, פרוש מיראה.

פרוש שיכמי - זה העושה מעשה שכם. [[2]](#footnote-2)

פרוש נקפי - זה המנקיף את רגליו.[[3]](#footnote-3)

פרוש קיזאי - א"ר נחמן בר יצחק: זה המקיז דם לכתלים,[[4]](#footnote-4)

פרוש מדוכיא - אמר רבה בר שילא: דמשפע כי מדוכיא.[[5]](#footnote-5)

פרוש מה חובתי ואעשנה ...[[6]](#footnote-6)

פרוש מאהבה, פרוש מיראה[[7]](#footnote-7) ... אמר רב נחמן בר יצחק: דמטמרא מטמרא, ודמגליא מגליא, בי דינא רבה ליתפרע מהני דְחָפוּ גוּנְדֵי.[[8]](#footnote-8)

אמר לה ינאי מלכא לדביתיה: אל תתיראי מן הפרושין ולא ממי שאינן פרושין, אלא מן הצבועין שדומין לפרושין, שמעשיהן כמעשה זמרי ומבקשין שכר כפנחס.[[9]](#footnote-9)

נוסח הירושלמי מסכת ברכות פרק ט הלכה ה – לא כולם שליליים

עשה מאהבה ועשה מיראה עשה מאהבה שאם באת לשנוא דע כי אתה אוהב ואין אוהב שונא ... שבעה פרושין הן: פרוש שיכמי. ופרוש ניקפי. ופרוש קיזאי. פרוש מה הנכיי. פרוש אדע חובתי ואעשנה פרוש יראה פרוש אהבה. פרוש שיכמי טעין מצוותא על כיתפא,[[10]](#footnote-10) פרוש ניקפי אקיף לי ואנא עביד מצוה,[[11]](#footnote-11) פרוש קיזאי עביד חדא חובה וחדא מצוה ומקזז חדא בחדא,[[12]](#footnote-12) פרוש מה הנכייה מאן דאית לי מה נא מנכי עביד מצוה,[[13]](#footnote-13) פרוש אדע חובתי ואעשה הי דא חובתה עבדית דאעבד מצוה כוותה.[[14]](#footnote-14)

פרוש יראה כאיוב, פרוש אהבה כאברהם. אין לך חביב מכולם אלא פרוש אהבה כאברהם.[[15]](#footnote-15)

מחלקי המים

1. המשנה במסכת סוטה פרק ג משנה ד מסיימת במשפט הבא: "חסיד שוטה ורשע ערום ואשה פרושה ומכות פרושין הרי אלו מכלי עולם", ועל כך באה ברייתא זו שמפרטת את שבעה מיני הפרושים שהם בבחינת 'מכה', מְכָלֵי או מָבְלֵי עולם. [↑](#footnote-ref-1)
2. רש"י שם: "שֶׁמָלּוּ שלא לשם שמים אף זה מעשיו להנאתו שיכבדוהו בני אדם ולא לשם שמים". [↑](#footnote-ref-2)
3. רש"י שם: "מהלך בשפלות עקב בצד גודל ואינו מרים רגליו מן הארץ ומתוך כך מנקף אצבעותיו באבנים", וכל זה על מנת להיראות צנוע ועניו (שטיינזלץ שם). [↑](#footnote-ref-3)
4. שטיינזלץ שם: "מתוך שעוצם עיניו, לכאורה מתוך פרישות וצניעות, ומתוך כך מכה ראשו בכותל, וזב ממנו דם". [↑](#footnote-ref-4)
5. רש"י שטיינזלץ שם: שהולך כפוף כמו הבוכנה שבתוך העלי (החלק התחתון של העלי או תחתית המכתש?) [↑](#footnote-ref-5)
6. הגמרא שואלת שם שלכאורה זו אמירה חיובית, והיא מתקנת שהפרוש אומר: איזו עוד חובה יש לי לעשות, שזה נשמע כאילו כבר קיים את הכל ומחפש אילו עוד מצוות ומעשים טובים אני יכול לעשות. [↑](#footnote-ref-6)
7. שמקיים את המצוות מאהבת שכרן או מיראת העונש. על זה מקשה הגמרא שאין זה דבר שלילי שהרי קיים הכלל: "לעולם יעסוק אדם בתורה ובמצות אפילו שלא לשמה, שמתוך שלא לשמה בא לשמה". ולפיכך באה להלן תשובתו של רב נחמן בר יצחק. [↑](#footnote-ref-7)
8. תרגום: הנסתר – נסתר והגלוי – גלוי. בית הדין הגדול (שבשמים) ייפרע מהלובשים גלימות של פרושים ומתחזים כפרושים. ראו פירוש רש"י שם: "הנסתרות נסתרות מבני אדם והגלויות גלויות. ומכל מקום, לבית דין הגדול כולם גלויות והוא יפרע מן המתכסים בטליתות ומראין עצמן כפרושין ואינן פרושין." [↑](#footnote-ref-8)
9. סוף הסוגיה שם הם דברי אלכסנדר ינאי לשלומציון אשתו ערב מותו: "אל תתיראי מן הפרושין ולא ממי שאינן פרושין, אלא מן הצבועין שדומין לפרושין, שמעשיהן כמעשה זמרי ומבקשין שכר כפנחס". ראו דברינו [בין זמרי לפנחס](https://www.mayim.org.il/?parasha=%D7%91%D7%99%D7%9F-%D7%96%D7%9E%D7%A8%D7%99-%D7%95%D7%A4%D7%A0%D7%97%D7%A1) בפרשת פנחס. [↑](#footnote-ref-9)
10. מראה לבריות שהוא טעון מצוות על כתפו. [↑](#footnote-ref-10)
11. כשבאים לבקש ממנו דבר מה הוא דוחה בטענה שהוא עסוק במצוות. [↑](#footnote-ref-11)
12. עושה חשבון המצוות והעבירות שלו ומקזז אותם. [↑](#footnote-ref-12)
13. פירוש פני משה: "מהמיעוט שיש לי איזה דבר מה, אנא מנכה לעשות ממנה מצוה?". [↑](#footnote-ref-13)
14. פירוש פני משה: "הגידו לי איזו עבירה עשיתי ואעשה מצוה כנגדה. וכולן להתראות ולהתגדר בהן". [↑](#footnote-ref-14)
15. התלמוד הירושלמי מבין את שבעת הפרושים בשונה מהבבלי ומביא את הברייתא בהקשר אחר לגמרי. לא כולם שליליים. העושה מיראה ובוודאי העושה מאהבה הוא פרוש חיובי. ראו דברינו [עשה מאהבה עשה מיראה](https://www.mayim.org.il/?parasha=%d7%a2%d7%a9%d7%94-%d7%9e%d7%90%d7%94%d7%91%d7%94-%d7%a2%d7%a9%d7%94-%d7%9e%d7%99%d7%a8%d7%90%d7%941#gsc.tab=0) בפרשת עקב. והרוצים להרחיב במכות פרושים מוזמנים לעיין בירושלמי סוטה ג ד על העצה ליתומים לקפח את כתובת האלמנה ובירושלמי פאה ח ז איך תלמידיו של רבי ניסו למנוע ממנו לתת מעשר עני לתלמיד נזקק. וכל זה לצד "חסיד שוטה ורשע ערום" שבמשנה (הערה 1 לעיל). [↑](#footnote-ref-15)